Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 115/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Derecske alma“

EU št.: PGI-HU-02586 – 4. september 2019

ZOP ( ) ZGO (X)

1. Ime ZGO

„Derecske alma“

2. Država članica ali tretja država

Madžarska

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Zaščitena geografska označba „Derecske alma“ se lahko uporablja za jabolka, ki se uživajo sveža, sort braeburn, gala, zlati delišes reinders, granny smith, jonagold, idared, pinova in topaz vrste Malus domestica ter vseh drugih sort tega sadeža, ki se gojijo na geografskem območju, ki imajo naslednje kakovostne značilnosti:

— vsebnost kalcija: najmanj 75 mg/kg,

— vsebnost magnezija: najmanj 75 mg/kg,

— čvrstost mesa: 6,5–7,5 kg/cm2,

— kislost, izražena kot jabolčna kislina: 2–4,1 g/kg,

— vsebnost sladkorja: najmanj 10° Brix (gala, zlati delišes reinders, jonagold, pinova, granny smith, braeburn); najmanj 8° Brix (idared, topaz),

— razmerje med sladkorji in kislinami: najmanj 28 (gala, zlati delišes reinders, jonagold, pinova); največ 24 (braeburn, granny smith, idared, topaz),

— velikost: 65–85 mm v premeru (odvisno od sorte),

— meso jabolk „Derecske alma“ ima visoko vsebnost kalcija in je zato zelo čvrsto. To pomeni, da so jabolka zelo hrustljava in jih je mogoče hraniti dlje časa,

— zaradi visoke vsebnosti sladkorja in nizke vsebnosti kislin imajo jabolka „Derecske alma“ rahlo sladek okus,

odvisno od sorte je lupina jabolk „Derecske alma“ opazno intenzivno rumena (zlati delišes reinders, gala, pinova, topaz), intenzivno rdeča (braeburn, idared, jonagold) ali intenzivno zelena (granny smith).

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebni proizvodni postopki, ki jih je treba izvajati na opredeljenem geografskem območju

Jabolka „Derecske alma“ se morajo pridelovati in obirati izključno na geografskem območju, opredeljenem v točki 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Jabolka „Derecske alma“ se pridelujejo znotraj upravnih meja mesta Derecske ter vasi Sáránd, Hajdúbagos, Konyár in Tépe v okraju Hajdú-Bihar.

5. Povezava z geografskim območjem

Povezava jabolk „Derecske alma“ z geografskim območjem temelji na kakovosti.

Talne in podnebne razmere v regiji Derecske ter človeško znanje in izkušnje skupaj pripomorejo k visoki kakovosti jabolk „Derecske alma“.

S kalcijem (najmanj 75 mg/kg) in magnezijem (najmanj 75 mg/kg) bogato meso jabolk „Derecske alma“ je čvrsto (6,5–7,5 kg/cm2) ter ima rahlo sladek okus zaradi nizke kislosti, izražene kot jabolčna kislina (2–4,1 g/kg), in visoke vsebnosti sladkorja (najmanj 8 ali 10° Brix, odvisno od sorte). Njihova lupina je tudi opazno svetle barve, kar je odvisno od sorte. Te značilnosti so posledica posebnih naravnih dejavnikov geografskega območja ter človeškega znanja in spretnosti.

Območje pridelave jabolk „Derecske alma“ je aluvialna ravnina, prekrita s puhličastimi sedimenti, v vzhodnem delu Velike madžarske nižine. Tla so puhličasta, tipa černozjom, s karbonatno plastjo v globljih nivojih, kar pomeni, da so rahlo alkalna. Zaradi karbonatne plasti so dobro oskrbljena s kalcijem, magnezijem in fosforjem. Korenine sadnega drevja uspevajo v zmerno humusnih, ne preveč trdih in rahlo peščenih puhličastih tleh, ki se zlahka segrejejo, imajo dobre lastnosti v zvezi z uravnavanjem vode in globoko zgornjo plast z drobljivo teksturo. Oskrba s kisikom v tleh je idealna za jablane.

Celotno geografsko območje ima suho celinsko podnebje z zmerno toplimi temperaturami. Število sončnih ur na leto je veliko, od 1 960 ur do 2 000 ur.

Povprečna letna temperatura je 10–11 °C. Povprečna temperatura v rastni sezoni je 17 °C. Zaradi celinskih podnebnih vplivov so za območje pridelave sadja značilna visoka dnevna temperaturna nihanja, zlasti v poletnem obdobju. V zadnjih letih so se dnevna temperaturna nihanja v poletnih mesecih gibala med 7 °C in 17 °C.

Človeško znanje in spretnosti odločilno vplivajo na kakovost jabolk pri gojenju „Derecske alma“. Rednemu prvemu rezu sledi rez korenin v marcu/aprilu. Dva tedna pred obiranjem se na drevesih opravi zelena rez.

Sistem kapljičnega namakanja je koncentriran tako, da korenine dreves redno oskrbuje z majhnimi količinami rahlo alkalne vode z nizko vsebnostjo raztopljene soli. Ker je voda le delno nasičena, se visoka vsebnost magnezija in kalcija v tleh lažje raztopi, zaradi česar jablane ta hranila zlahka absorbirajo in uporabijo. Posledično so jabolka „Derecske alma“ bogata z magnezijem in kalcijem.

Zaradi visoke vsebnosti kalcija imajo jabolka „Derecske alma“ čvrsto, hrustljavo meso, zato se lahko shranjujejo dlje časa, pri čemer to skoraj ne vpliva na njihove naravne lastnosti.

Visoka vsebnost magnezija v tleh pomaga tudi pri absorpciji fosforja, ki drevesu zagotavlja zadostno oskrbo z energijo.

Zaradi dobre oskrbe z magnezijem in fosforjem ima drevo dobro razvit koreninski sistem, ki pripomore k boljšemu prehajanju kalcija v jabolka. Rast dreves je zaradi razvitega koreninskega sistema, strukture tal in rezi korenin bistveno bolj harmonična. Razmerje med listjem in plodom se optimizira z rezjo, kar pomaga uravnotežiti pridelavo. Ti dejavniki prispevajo k doseganju nadpovprečne kakovosti sadja.

Tla, bogata z magnezijem, drevesu zagotavljajo bogato oskrbo z magnezijem in poleg velikega števila ur sonca prispevajo k aktivni fotosintezi. Vse to pa spodbuja tvorbo sladkorja in povečuje vsebnost sladkorja v jabolkih.

K rahlo sladkemu okusu in višji vsebnosti sladkorja jabolk „Derecske alma“ pripomore tudi dejstvo, da nočne temperature v obdobju rasti močno padejo. V obdobju rasti (običajno med 1. in 20. avgustom) je razlika med dnevnimi in nočnimi temperaturami običajno 12–16 °C. Ko se noči ohladijo, drevo ne absorbira asimilatov, ki nastanejo podnevi, kar posledično spodbudi razvoj plodov. Nočna ohladitev zmanjša segrevanje tal, zato je delovanje korenin stabilno. Stabilno delovanje korenin zagotavlja boljšo oskrbo s hranili in s tem izboljšano vsebnost hranil.

Poleg naštetega zelena rez pred obiranjem prispeva k rahlo sladkemu okusu in zelo intenzivni barvi lupine, značilni za sorto jabolk „Derecske alma“. Namen tega je zagotoviti več svetlobe plodovom, da tako pridobijo intenzivno barvo in višjo vsebnost sladkorja. K intenzivni barvi lupine različnih sort pripomore tudi uporaba mrež proti pozebi med gojenjem, ki ustvarjajo ugodno, zaprto mikroklimo in neposredno vplivajo na obarvanost plodov.

Jabolka „Derecske alma“ so prejela prestižne nagrade za svojo kulturo pridelave (Hortico Debrecen, velika nagrada za proizvod, leta 2006 in Greennovation, velika nagrada, leta 2014) in posebno kakovost (Kitüntetett Minőségi Termék (nagrada za kakovost proizvodov) leta 2011 in Kiváló Magyar Élemiszer (kakovostna hrana iz Madžarske) leta 2011).

Sklic na objavo specifikacije

https://gi.kormany.hu/foldrajzi-arujelzok

(1) UL L 343, 14.12.2012, str. 1.